তাদের এই ‘নিশিলোক’ শেষ হলে শুরু হয়ে যায় পঞ্চাশ ঘণ্টার ‘মেঘুলিলোক’। তখন এলিয়নদের আনন্দের সীমা থাকে না। এসময়টায় এলিয়নদের ম্যাগাপ্রভিন্সের আকাশে থাকে চাঁদের আলোর মিষ্টি আমেজ, আকাশজুড়ে ভেসে বেড়ায় হাজারো রঙের মেঘরাশি। অথচ এসব মেঘ মিষ্টি চাঁদোয়াকে এক পলকের জন্যও ছেয়ে ফেলে না। পৃথিবীতে মূষলধারায় বৃষ্টি হয়ে যাবার পর যেমন নির্মল ও ধূলিমুক্ত বাতাস খেলা করে- এ সময়টিতে এখানেও থাকে তেমনি সুনসান হাওয়া। না গরম, না ঠান্ডা। কেমন একটা জান্নাতি পরিবেশ যেন ছড়িয়ে পড়ে। তাই এলিয়নরা ‘মেঘুলিলোক’কে বেছে নিয়েছে ইবাদত, জ্ঞানচর্চা আর পারস্পরিক মতবিনিময়ের মোক্ষম সময় হিসেবে। এভাবে পঞ্চাশ ঘণ্টা পেরিয়ে শেষ হয় ‘মেঘুলিলোক’। আবার শুরু হয় ‘দিবালোক।